stanford-oval/wikipedia huggingface dataset:
הקונצנזוס המדעי באשר לשינוי האקלים
דו"חות סינתזה > תוכנית המחקר לשינויים גלובליים של ארצות הברית > רקע

ביוני 2009, תוכנית המחקר לשינויים גלובליים של ארצות הברית דיווחה כי:
תצפיות מראות שהתחממות האקלים היא חד משמעית. ההתחממות הגלובלית שנצפתה במהלך 50 השנים האחרונות נובעת בעיקר מפליטות מעשה ידי אדם של גזים לוכדי-חום. פליטות אלו מקורן בעיקר בשרפת דלקי מאובנים (פחם, נפט וגז), עם תרומות משמעותיות מפינוי יערות, פרקטיקות חקלאיות ופעילויות אחרות.
בדו"ח משנת 2009, שעוסק בהשפעות שיש לשינוי האקלים בארצות הברית, נכתב גם:
שינויים אקלימיים כבר נצפו ברחבי העולם ובארצות הברית. אלה כוללים עלייה בטמפרטורות האוויר והמים, פחות ימי כפור, עלייה בתדירות ובעוצמה של גשמים כבדים, עליית גובה פני הים, וצמצום במעטה שלג, קרחונים, קפאת-עד וקרח ים. כמו כן נצפו תקופה נטולת-קרח ארוכה יותר באגמים ובנהרות, התארכות עונת הגידול החקלאי ועלייה בכמות אדי המים באטמוספרה. במהלך 30 השנים האחרונות, הטמפרטורות עלו מהר יותר בחורף מאשר בכל עונה אחרת, כאשר טמפרטורות החורף הממוצעות במערב התיכון ובצפון המישורים הגדולים עלו ביותר מ-7 מעלות פרנהייט (3.9 מעלות צלזיוס). חלק מהשינויים שנצפו היו מהירים יותר מהערכות קודמות שהציעו.
דו"חות סינתזה > הערכת ההשפעה על האקלים הארקטי

בשנת 2004, המועצה הארקטית (אנ') הבין-ממשלתית והוועדה הבינלאומית למדע הארקטי (אנ') (ארגון לא-ממשלתי) פרסמו את דו"ח הסינתזה של הערכת ההשפעה על האקלים הארקטי (אנ'):
תנאי האקלים בעבר מספקים עדות לכך שעליית רמות הפחמן הדו-חמצני באטמוספרה קשורה לעליית הטמפרטורות בעולם. פעילויות אנושיות, בעיקר שרפת דלקי מאובנים (פחם, נפט וגז טבעי), ושנית פינוי קרקעות, העלו את ריכוז הפחמן הדו-חמצני, המתאן וגזים לוכדי-חום אחרים ("חממה") באטמוספרה. [...] קיימת הסכמה מדעית בינלאומית לפיה רוב ההתחממות שנצפתה במהלך 50 השנים האחרונות נובעת מפעילות אנושית.
מדיניות

קיים דיון נרחב בספרות המדעית בנוגע לאיזו מדיניות עשויה להיות יעילה בתגובה לשינוי האקלים. כמה גופים מדעיים המליצו על מדיניות ספציפית לממשלות (אלה מפורטים בהמשך הערך). מדעי הטבע ומדעי החברה יכולים למלא תפקיד במתן תגובה יעילה לשינוי האקלים. עם זאת, החלטות מדיניות עשויות לדרוש שיפוט ערכי. לדוגמה, המועצה הלאומית למחקר של ארצות הברית ציינה כי:
לא ניתן לענות באופן ישיר על השאלה האם קיימת רמת ריכוז "בטוחה" של גזי חממה, משום שזו תדרוש שיפוט ערכי של מה מהווה סיכון קביל לרווחת האדם ולמערכות האקולוגיות במקומות שונים בעולם, כמו גם הערכה יותר כמותית של הסיכונים והעלויות הקשורות להשפעות השונות של ההתחממות הגלובלית. באופן כללי, עם זאת, הסיכון גדל בהתאם לעלייה הן בקצב והן בעוצמת שינוי האקלים.
ערך זה מתמקד בעיקר בדעותיהם של מדעני טבע. עם זאת, גם סוציולוגים, מומחים רפואיים, מהנדסים ופילוסופים התייחסו למדע ולמדיניות של שינוי האקלים, והעמדות השונות כלפי מדיניות בנוגע לשינוי האקלים נידונות בערכים אחרים (כדוגמת הנדסת אקלים).
עמדות ארגונים מדעיים לאומיים ובינלאומיים

זוהי רשימה של גופים מדעיים בעלי מעמד לאומי או בינלאומי, שהוציאו הצהרות דעה רשמיות בנושא שינוי האקלים, המסווגת את אותם ארגונים לפי עמדתם: האם הם מסכימים עם עמדת ה-IPCC, בעלי עמדה בלתי מתחייבת כלפיה, או מתנגדים לה. אתר האינטרנט של משרד מושל קליפורניה מפרט כמעט 200 ארגונים מדעיים ברחבי העולם המחזיקים בעמדה ששינוי האקלים נגרמים כתוצאה מפעילות אנושית.
עמדות ארגונים מדעיים לאומיים ובינלאומיים > הסכמה > אקדמיות למדעים

מאז 2001, 34 אקדמיות לאומיות למדעים, שלוש אקדמיות אזוריות, וגם המועצה הבין-אקדמית (אנ') והמועצה הבינלאומית של האקדמיות להנדסה ומדעי הטכנולוגיה (אנ') הוציאו הצהרות רשמיות המאשרות את ההתחממות הגלובלית מעשה ידי אדם וקוראות למדינות להפחית פליטות גזי חממה. 34 ההצהרות כוללות 33 אקדמיות למדעים שחתמו על הצהרות משותפות והצהרה אישית אחת של האקדמיה הפולנית למדעים בשנת 2007.
עמדות ארגונים מדעיים לאומיים ובינלאומיים > הסכמה > אקדמיות למדעים > האקדמיה הפולנית למדעים

בדצמבר 2007, האספה הכללית של האקדמיה הפולנית למדעים (Polska Akademia Nauk), שלא הייתה חתומה על ההצהרות המשותפות של האקדמיות הלאומיות למדעים פרסמה הצהרה המאשרת את מסקנות ה-IPCC, וציינה כי:
זוהי חובתו של המדע הפולני והממשלה הלאומית להיות מעורבים בהבנת הרעיונות הללו, באופן מחושב, מאורגן ופעיל.
בעיות ההתחממות הגלובלית, שינוי האקלים והשפעותיהם השליליות השונות על חיי האדם ועל תפקודן של חברות שלמות הן אחד האתגרים הדרמטיים ביותר בעת המודרנית.
האספה הכללית של האקדמיה הפולנית למדעים קוראת לקהילות המדעיות הלאומיות ולממשלה הלאומית לתמוך באופן פעיל בהשתתפות פולנית במאמץ חשוב זה.
עמדות ארגונים מדעיים לאומיים ובינלאומיים > הסכמה > אקדמיות למדעים > אקדמיות בינלאומיות למדעים

בשנת 2007 האקדמיה האפריקאית למדעים (אנ') חתמה על "הצהרה משותפת על קיימות, יעילות אנרגטית ושינוי האקלים". הצהרה משותפת זו של אקדמיות אפריקאיות למדעים, אורגנה באמצעות רשת האקדמיות למדעים באפריקה (אנ'). מטרתה המוצהרת הייתה "למסור מידע ולדרבן לפעולה לרגל פסגת ה-G8 בהיילינדאם, גרמניה, ביוני 2007":
קיים כעת בקהילה המדעית העולמית קונצנזוס, המבוסס על ראיות עדכניות, שאומר שפעילויות אנושיות הן המקור העיקרי לשינוי האקלים וששרפת דלקי מאובנים אחראית במידה רבה להנעת השינוי הזה.
בשנת 2007, האקדמיה האירופית למדעים ואומנויות פרסמה הצהרה רשמית על שינוי האקלים, שכותרתה "בואו נהיה כנים" (Let's Be Honest):
פעילות אנושית אחראית ככל הנראה להתחממות האקלים. סביר להניח שרוב ההתחממות האקלימית ב-50 השנים האחרונות נגרמת על ידי ריכוז מוגבר של גזי חממה באטמוספרה. שינויי אקלים ארוכי-טווח אשר תועדו כוללים שינויים בטמפרטורות הארקטיות ובקרח, שינויים נרחבים בכמויות המשקעים, מליחות האוקיינוסים, דפוסי רוחות ומזגי אוויר קיצוניים, ביניהם בצורות, משקעים כבדים, גלי חום ועוצמותיהן של סופות טרופיות. להתפתחות זו יש השלכות דרמטיות על עתידה של האנושות.
בשנת 2007, הוציאה הקרן האירופית למדעים (אנ') נייר עמדה הקובע כי:
יש כיום עדויות משכנעות שמאז המהפכה התעשייתית, פעילויות אנושיות, שהביאו להגדלת ריכוזי גזי החממה, הפכו לגורם מרכזי של שינוי האקלים. [...] מאמצים מתמשכים ומוגברים לצמצום שינוי האקלים באמצעות הפחתת גזי חממה הם אפוא קריטיים.
בשנת 2007, המועצה הבין-אקדמית (אנ'), כנציגת האקדמיות למדעים ולהנדסה בעולם, פרסמה דו"ח שכותרתו "מאירים את הדרך: לעבר עתיד של אנרגיה בת קיימא" (Lighting the Way: Toward a Sustainable Energy Future).
דפוסים נוכחיים של משאבי אנרגיה ושימוש באנרגיה מתגלים כמזיקים לרווחה ארוכת-הטווח של האנושות. שלמותן של מערכות טבעיות חיוניות כבר נמצא בסיכון משינוי האקלים הנגרם מפליטות גזי חממה לאטמוספרה. יש לנקוט מאמצים מרוכזים לשיפור יעילות האנרגיה והפחתת העצימות הפחמנית של הכלכלה העולמית.
בשנת 2007, המועצה הבינלאומית של האקדמיות להנדסה ומדעי הטכנולוגיה (CAETS) (אנ') פרסמה "הצהרה על סביבה וצמיחה בת קיימא" (Statement on Environment and Sustainable Growth):
כפי שדווח על ידי הפאנל הבין-ממשלתי לשינוי האקלים (IPCC), רוב ההתחממות הגלובלית הנצפית מאז אמצע המאה ה-20 נובעת ככל הנראה מפליטת גזי חממה מעשה ידי האדם, והתחממות זו תימשך ללא הפוגה אם הפליטות האנתרופוגניות כיום יימשכו או, גרוע מכך, יורחבו ללא שליטה. אי לכך, המועצה הבינלאומית של האקדמיות להנדסה ומדעי הטכנולוגיה תומכת בקריאות הרבות אשר נשמעות לאחרונה להפחית ולשלוט בפליטות גזי חממה לרמה סבירה במהירות האפשרית.
עמדות ארגונים מדעיים לאומיים ובינלאומיים > הסכמה > מדעי הפיזיקה והכימיה

האגודה האמריקאית לכימיה
המכון האמריקאי לפיזיקה
האגודה האמריקאית לפיזיקה
המכון האוסטרלי לפיזיקה
האגודה האירופית לפיזיקה
עמדות ארגונים מדעיים לאומיים ובינלאומיים > הסכמה > מדעי כדור הארץ > האיחוד הגיאופיזי האמריקאי

בשנת 1998, האיחוד הגיאופיזי האמריקאי (AGU) (אנ') אימץ הצהרה על שינויי אקלים וגזי חממה (Climate Change and Greenhouse Gases). הצהרה חדשה, שאומצה על ידי החברה ב-2003, תוקנה ב-2007, ותוקנה והורחבה ב-2013, מאשרת שהעלייה ברמות גזי החממה גרמה ותמשיך לגרום לטמפרטורת פני השטח של כדור הארץ לעלות:
פעילויות אנושיות משנות את האקלים של כדור הארץ. ברמה העולמית, הריכוז באטמוספרה של פחמן דו-חמצני וגזי חממה לוכדי-חום אחרים עלה בחדות מאז המהפכה התעשייתית. שריפת דלק מאובנים אחראית לעלייה זו. גידול מעשה ידי אדם בגזי החממה אחראי לרוב ההתחממות פני השטח הממוצעת בכדור הארץ, של כ-0.8 מעלות צלזיוס (1.5 מעלות פרנהייט) במהלך 140 השנים האחרונות. מכיוון שתהליכים טבעיים אינם יכולים לסלק במהירות חלק מהגזים הללו (בעיקר פחמן דו-חמצני) מהאטמוספרה, הפליטות שלנו בעבר, בהווה ובעתיד ישפיעו על מערכת האקלים למשך אלפי שנים.
עמדות ארגונים מדעיים לאומיים ובינלאומיים > הסכמה > מדעי כדור הארץ > האגודות האמריקאיות לאגרונומיה, למדעי היבול ולמדעי הקרקע

במאי 2011, האגודה האמריקאית לאגרונומיה (ASA) (אנ'), האגודה האמריקאית למדעי היבול (CSSA) והאגודה האמריקאית למדעי הקרקע (SSSA) (אנ') פרסמו הצהרת עמדה משותפת על שינוי האקלים בכל הקשור לחקלאות:
גוף מקיף של עדויות מדעיות מצביע מעבר לכל ספק סביר ששינוי אקלים עולמי מתרחש כעת, ושביטוייו מאיימים על יציבותן של חברות כמו גם מערכות אקולוגיות טבעיות ומנוהלות. עלייה בטמפרטורות הסביבה ושינויים בתהליכים קשורים מקושרים ישירות לעלייה בריכוזי גזי החממה האנתרופוגניים (GHG) באטמוספירה.
אלא אם כן פליטת גזי החממה תיבלם באופן משמעותי, ריכוזיהם ימשיכו לעלות, מה שיוביל לשינויים בטמפרטורה, משקעים ומשתני אקלים אחרים שללא ספק ישפיעו על החקלאות ברחבי העולם.
לשינויי האקלים יש פוטנציאל להגביר את השונות במזג האוויר, כמו גם להעלות בהדרגה את הטמפרטורות העולמיות. לשתי ההשפעות הללו יש פוטנציאל להשפיע לרעה על יכולת ההסתגלות והעמידות של כושר ייצור המזון בעולם; מחקר עדכני מצביע על כך ששינוי האקלים כבר מפחית את התפוקה של מערכות גידולים פגיעות.
עמדות ארגונים מדעיים לאומיים ובינלאומיים > הסכמה > מדעי כדור הארץ > פדרציית הגאולוגים האירופית

בשנת 2008, פדרציית הגאולוגים האירופית (EFG) פרסמה את נייר העמדה "לכידת פחמן ואחסון גאולוגי" (Carbon Capture and geological Storage):
ה-EFG מכיר בעבודתם של ה-IPCC וארגונים אחרים, ותומך בממצאים העיקריים לפיהם שינויי אקלים מתרחשים, נגרמים בעיקר מפליטות אנתרופוגניות של פחמן דו-חמצני, ומהווים איום משמעותי על הציוויליזציה האנושית.
ברור שיש צורך במאמצים גדולים להפחתת פליטות פחמן דו-חמצני במהירות ובעוצמה. ה-EFG תומך בתוקף בייצור אנרגיה מתחדשת ובת קיימא, כולל אנרגיה גאותרמית, כמו גם בצורך בהגברת היעילות האנרגטית.
כדאי להתייחס גם ל-CCS [לכידת פחמן ואחסון גאולוגי] כטכנולוגיית גישור, שתקל על המהלך לעבר כלכלה נטולת פחמן.
עמדות ארגונים מדעיים לאומיים ובינלאומיים > הסכמה > מדעי כדור הארץ > האיחוד האירופי למדעי כדור הארץ

בשנת 2005, המחלקות למדעי האטמוספירה והאקלים של האיחוד האירופי למדעי כדור הארץ (EGU) (אנ') פרסמו הצהרת עמדה התומכת בהצהרות משותפות של האקדמיות הלאומיות למדעים על תגובה גלובלית לשינוי האקלים. בהצהרה קיימת התייחסות לפאנל הבין-ממשלתי לשינויי אקלים (IPCC), בתור "הנציג העיקרי של הקהילה המדעית העולמית", ונטען בה כי ה-IPCC:
מייצג את המילה האחרונה של מדעי האקלים, הנתמכת על ידי האקדמיות הגדולות למדעים ברחבי העולם ועל ידי הרוב המכריע של המדענים והחוקרים המדעיים, כפי שמתועד על ידי הספרות המדעית שעברה ביקורת עמיתים.
בנוסף, בשנת 2008, ה-EGU פרסם הצהרת עמדה על החמצת האוקיינוסים, בה נקבע כי "החמצת האוקיינוסים מתרחשת כבר היום ותמשיך להתעצם, תוך מעקב מקרוב אחר עליית רמות הפחמן הדו-חמצני באטמוספירה. בהתחשב באיום הפוטנציאלי על המערכות האקולוגיות הימיות והשפעתו על החברה והכלכלה האנושית, במיוחד כשהיא פועלת בתיאום עם ההתחממות העולמית האנתרופוגנית, יש צורך דחוף בפעולה מיידית". ההצהרה תומכת אז באסטרטגיות של "להגביל שחרור עתידי של פחמן דו-חמצני לאטמוספירה או להגביר הסרה של עודפי פחמן דו-חמצני מהאטמוספירה". ובנוסף, ב-2018 ה-EGU פרסם הצהרה המתייחסת לממצאי "הדו"ח המיוחד" על התחממות כדור הארץ ב-1.5 מעלות צלזיוס (SR15), עם ג'ונתן במבר, נשיא הארגון, בה ציין: "ה-EGU מסכים ותומך בממצאים של SR15, לפיהם פעולה לבלימת ההשלכות המסוכנות ביותר של שינוי האקלים מעשה ידי האדם היא דחופה ובעלת חשיבות עליונה, וחלון ההזדמנויות מוגבל ביותר".
עמדות ארגונים מדעיים לאומיים ובינלאומיים > הסכמה > מדעי כדור הארץ > האגודה האמריקאית לגאולוגיה

בשנת 2006 אימצה האגודה האמריקאית לגאולוגיה (אנ') הצהרת עמדה על שינוי האקלים העולמי. היא תיקנה עמדה זו ב-20 באפריל 2010, עם הערות מפורשות יותר על הצורך בהפחתת פחמן דו-חמצני:
עשרות שנות מחקר מדעי הראו שאקלים יכול להשתנות מסיבות טבעיות ואנתרופוגניות כאחד. האגודה הגאולוגית של אמריקה (GSA) מסכימה עם הערכותיהן של האקדמיות הלאומיות למדע (2005), מועצת המחקר הלאומית (2006) והפאנל הבין-ממשלתי לשינוי האקלים (IPCC,‏ 2007) כי האקלים העולמי התחמם וכי פעילות אנושית (בעיקר פליטות גזי חממה) אחראית לרוב ההתחממות מאז אמצע שנות ה-1900. אם המגמות הנוכחיות יימשכו, העלייה החזויה בטמפרטורה הגלובלית עד סוף המאה ה-21 תגרום להשפעות גדולות על בני אדם ומינים אחרים. התמודדות עם האתגרים שמציב שינוי האקלים תדרוש שילוב של הסתגלות לשינויים שצפויים להתרחש והפחתה גלובלית של פליטות פחמן דו-חמצני ממקורות אנתרופוגניים.
עמדות ארגונים מדעיים לאומיים ובינלאומיים > הסכמה > מדעי כדור הארץ > האגודה הגאולוגית של לונדון

בנובמבר 2010, האגודה הגאולוגית של לונדון (אנ') פרסמה את הצהרת העמדה "שינוי האקלים: עדויות מהתיעוד הגאולוגי" (Climate change: evidence from the geological record):
המאה האחרונה ראתה אוכלוסייה עולמית שגדלה במהירות ושימוש אינטנסיבי הרבה יותר במשאבים, מה שהוביל לפליטות מוגברות מאוד של גזים, כגון פחמן דו-חמצני ומתאן, משריפת דלקי מאובנים (נפט, גז ופחם) ומחקלאות, ייצור צמנט ובירוא יערות. עדויות מהתיעוד הגאולוגי עולות בקנה אחד עם הפיזיקה שמראה שהוספת כמויות גדולות של פחמן דו-חמצני לאטמוספירה מחממת את העולם ועלולה להוביל ל: מפלס ים גבוה יותר והצפה של חופים נמוכים; דפוסי גשם משתנים מאוד; חומציות מוגברת של האוקיינוסים; וירידה ברמות החמצן במי הים.
כעת קיים חשש נרחב שאקלים כדור הארץ יתחמם עוד יותר, לא רק בגלל ההשפעות המתמשכות של הפחמן הנוסף שכבר נמצא במערכת, אלא גם בגלל עוד תוספות ככל שהאוכלוסייה האנושית ממשיכה לגדול. החיים על פני כדור הארץ שרדו שינויי אקלים גדולים בעבר, אך הכחדות וחלוקה מחודשת משמעותית של מינים מזוהות עם רבים מהם. כאשר האוכלוסייה האנושית הייתה קטנה ונוודית, לעלייה של כמה מטרים בגובה מפלס הים הייתה השפעה מועטה מאוד על הומו ספיינס. עם האוכלוסייה העולמית הנוכחית והצומחת, שחלק ניכר ממנה מרוכז בערי חוף, לעלייה כזו בגובה מפלס הים תהיה השפעה דרסטית על החברה המורכבת שלנו, במיוחד אם האקלים היה משתנה באופן פתאומי כפי שהיה לפעמים בעבר. באותה מידה, סביר להניח שככל שההתחממות תימשך, חלק מהאזורים עשויים לקבל פחות משקעים, מה שיוביל לבצורת. עם עליית פני הים והבצורת הגוברת, לחץ להגירה אנושית עלול להיגרם בקנה מידה גדול.
עמדות ארגונים מדעיים לאומיים ובינלאומיים > הסכמה > מדעי כדור הארץ > האיגוד הבינלאומי לגאודזיה וגאופיזיקה

ביולי 2007, האיגוד הבינלאומי לגאודזיה וגאופיזיקה (IUGG) אימץ החלטה שכותרתה "הדחיפות בטיפול בשינוי האקלים" (The Urgency of Addressing Climate Change). בהחלטה, ה-IUGG מסכים עם "ההערכות המדעיות המקיפות, המקובלות והנתמכות שבוצעו על ידי הפאנל הבין-ממשלתי לשינוי האקלים וגופים אזוריים ולאומיים, אשר קבעו בתוקף, על בסיס ראיות מדעיות, שפעילויות אנושיות הן הגורם העיקרי לשינוי האקלים המתרחש לאחרונה". עוד הם קובעים כי "ההסתמכות המתמשכת על שרפת דלקי מאובנים כמקור האנרגיה העיקרי בעולם תוביל לריכוז גבוה בהרבה של גזי חממה באטמוספירה, אשר בתורו יגרום לעליות משמעותיות בטמפרטורת פני השטח, במפלס הים, בהחמצת האוקיינוסים, ולהשלכות הנלוות להן על הסביבה והחברה".
עמדות ארגונים מדעיים לאומיים ובינלאומיים > הסכמה > מדעי כדור הארץ > האיגוד הלאומי למורי מדעי כדור הארץ

ביולי 2009, האיגוד הלאומי למורי מדעי כדור הארץ (NAGT) אימץ הצהרת עמדה בנושא שינוי האקלים שבה הם טוענים כי "האקלים של כדור הארץ משתנה" ו"שמגמות ההתחממות הנוכחיות הן במידה רבה תוצאה של פעילות אנושית":
NAGT תומכת מאוד ותפעל לקידום חינוך מדעי שינוי האקלים, הגורמים וההשפעות של ההתחממות הגלובלית הנוכחית, והצורך המיידי במדיניות ופעולות להפחתת פליטת גזי חממה.
עמדות ארגונים מדעיים לאומיים ובינלאומיים > הסכמה > מטאורולוגיה ואוקיינוגרפיה > האגודה האמריקאית למטאורולוגיה

בהצהרת האגודה האמריקאית למטאורולוגיה (AMS) (אנ') שאומצה על ידי המועצה שלה ב-2012 סוכם:
ישנן עדויות חד משמעיות לכך שהאטמוספירה התחתונה של כדור הארץ, האוקיינוס ושטח היבשה מתחממים; מפלס הים עולה; ומעטי השלג, קרחוני ההרים וקרח הים ארקטי מתכווצים. הגורם הדומיננטי להתחממות מאז שנות ה-50 הוא פעילות אנושית. ממצא מדעי זה מבוסס על גוף מחקר גדול ומשכנע. ההתחממות הנצפית תהיה בלתי הפיכה במשך שנים רבות בעתיד, ועליות גדולות עוד יותר בטמפרטורות יתרחשו ככל שגזי חממה ימשיכו להצטבר באטמוספירה. הימנעות מהתחממות עתידית זו תדרוש הפחתה גדולה ומהירה בפליטות גזי החממה העולמיות. ההתחממות המתמשכת תגביר את הסיכונים והלחצים לחברות אנושיות, לכלכלות, למערכות אקולוגיות ולחיות בר במהלך המאה ה-21 ואילך, דבר שמחייב את החברה להגיב לאקלים המשתנה. כדי לקבל החלטות לגבי הסתגלות והקלה, קריטי שנשפר את ההבנה שלנו על מערכת האקלים העולמית ואת היכולת שלנו לחזות את האקלים העתידי באמצעות ניטור ומחקר מתמשכים ומשופרים. זה נכון במיוחד עבור היקפים קטנים יותר (עונתיים ואזוריים) ומזגי אוויר ומצבי אקלים קיצוניים, ועבור משתנים הידרו-אקלימיים חשובים כמו משקעים וזמינות מים.
בחירות טכנולוגיות, כלכליות ומדיניותיות בעתיד הקרוב יקבעו את היקף ההשפעות העתידיות של שינוי האקלים. החלטות מבוססות-מדע מתקבלות רק לעיתים רחוקות בהקשר של ודאות מוחלטת. דיוני מדיניות לאומיים ובינלאומיים צריכים לכלול התחשבות בדרכים הטובות ביותר להסתגל לשינוי האקלים וגם להקל אותו. הקלה תצמצם את גודל שינוי האקלים העתידי ואת הסיכון להשפעות שעלולות להיות גדולות ומסוכנות. עם זאת, חלק ממושך של שינוי האקלים הוא בלתי נמנע, ותגובות המדיניות צריכות לכלול הסתגלות לשינוי האקלים. זהירות מכתיבה תשומת לב רבה בהתחשבות ביחסינו עם כוכב הלכת היחיד שידוע כבעל יכולת לקיים חיי אדם.
סקר משנת 2016 מצא ששני שלישים מחברי ה-AMS סוברים ששינוי האקלים נגרם כולו או רובו מפעילות אנושית.
עמדות ארגונים מדעיים לאומיים ובינלאומיים > הסכמה > מטאורולוגיה ואוקיינוגרפיה > האגודה האוסטרלית למטאורולוגיה ואוקיינוגרפיה

האגודה האוסטרלית למטאורולוגיה ואוקיינוגרפיה (אנ') פרסמה הצהרה על שינוי האקלים (Statement on Climate Change), שבה הם מסכמים כי:
שינוי האקלים העולמי וההתחממות הגלובלית הם אמיתיים ונראים לעין. [...] ישנה סבירות גבוהה לכך שאותן פעילויות אנושיות שהגדילו את ריכוז גזי החממה באטמוספרה אחראיות במידה רבה להתחממות הנצפית מאז 1950. ההתחממות הקשורה לעלייה בגזי חממה שמקורם בפעילות אנושית נקראת אפקט החממה המוגבר. הריכוז האטמוספרי של פחמן דו חמצני גדל ביותר מ-30% מאז תחילת העידן התעשייתי והוא גבוה כעת מאשר בכל עת לפחות ב-650,000 השנים האחרונות. עלייה זו היא תוצאה ישירה של שריפת דלקי מאובנים, בירוא יערות רחב היקף ופעילויות אנושיות אחרות.
עמדות ארגונים מדעיים לאומיים ובינלאומיים > הסכמה > מטאורולוגיה ואוקיינוגרפיה > הקרן הקנדית למדעי האקלים והאטמוספירה

בנובמבר 2005, הקרן הקנדית למדעי האקלים והאטמוספירה (CFCAS) (אנ') שלחה מכתב לראש ממשלת קנדה אשר לפיו:
אנו מסכימים עם הערכת מדעי האקלים של הפאנל הבין-ממשלתי לשינוי האקלים (IPCC) משנת 2001. [...] אנו תומכים במסקנות הערכת ה-IPCC לפיהן 'יש ראיות חדשות וחזקות יותר לכך שרוב ההתחממות שנצפתה במהלך 50 השנים האחרונות היא ניתנת לייחוס לפעילויות אנושיות'. [...] ישנן יותר ויותר עדויות חד-משמעיות לשינוי האקלים בקנדה וברחבי העולם. עתידות להיות השפעות גוברות של שינוי האקלים על המערכות האקולוגיות הטבעיות של קנדה ועל הפעילויות החברתיות-כלכליות שלנו. ההתקדמויות במדעי האקלים מאז הערכת ה-IPCC משנת 2001 סיפקו ראיות נוספות התומכות בצורך בפעולה ופיתוח אסטרטגיה להסתגלות לשינויים צפויים.
עמדות ארגונים מדעיים לאומיים ובינלאומיים > הסכמה > מטאורולוגיה ואוקיינוגרפיה > האגודה הקנדית למטאורולוגיה ואוקיינוגרפיה

בנובמבר 2009 נשלח מכתב לפרלמנט הקנדי מאת האגודה הקנדית למטאורולוגיה ואוקיינוגרפיה (אנ'), ובו נכתב כי:
מחקר בינלאומי קפדני, הכולל עבודה שבוצעה ונתמכה על ידי ממשלת קנדה, מגלה כי גזי חממה הנוצרים כתוצאה מפעילות אנושית תורמים להתחממות האטמוספרה והאוקיינוסים ומהווים סיכון רציני לבריאות ולבטיחות החברה שלנו, כמו כן כבעלי השפעה על כל צורות החיים.
עמדות ארגונים מדעיים לאומיים ובינלאומיים > הסכמה > מטאורולוגיה ואוקיינוגרפיה > האגודה המלכותית למטאורולוגיה (בריטניה)

בפברואר 2007, לאחר פרסום דו"ח ההערכה הרביעי של ה-IPCC, האגודה המלכותית למטאורולוגיה (אנ') פרסמה את תמיכתה בדו"ח. בנוסף להתייחסות ל-IPCC כ"מדעני האקלים הטובים בעולם", הם הצהירו ששינוי האקלים המתרחש הוא "התוצאה של פליטות מאז התיעוש" וכי "כבר התחלנו להניע את 50 השנים הבאות של התחממות כדור הארץ – מה שאנחנו עושים מעתה ואילך יקבע עד כמה זה יחמיר".
עמדות ארגונים מדעיים לאומיים ובינלאומיים > הסכמה > מטאורולוגיה ואוקיינוגרפיה > ארגון המטאורולוגיה העולמי

בהצהרתו בישיבה ה-12 של ועידת המשלחות לאמנת המסגרת של האו"ם בנושא שינויי אקלים שהוצגה ב-15 בנובמבר 2006, ארגון המטאורולוגיה העולמי (WMO) מאשר את הצורך "למנוע הפרעה אנתרופוגנית מסוכנת למערכת האקלימית". ה-WMO מסכים כי "הערכות מדעיות חזרו ואישרו במידה הולכת וגוברת כי פעילויות אנושיות אכן משנות את הרכב האטמוספירה, במיוחד באמצעות שרפת דלקי מאובנים להפקת אנרגיה ותחבורה". ה-WMO מסכים כי "הריכוז הנוכחי של פחמן דו-חמצני באטמוספירה מעולם לא הגיע לחריגה במהלך 420,000 השנים האחרונות"; וכי "הערכות ה-IPCC מספקות את הייעוץ המדעי המהימן והעדכני ביותר".
עמדות ארגונים מדעיים לאומיים ובינלאומיים > הסכמה > מטאורולוגיה ואוקיינוגרפיה > האגודה האמריקאית לחקר הרביעון

האגודה האמריקאית לחקר הרביעון (AMQUA) (אנ') הצהירה:
כיום מעט מדענים אמינים מפקפקים בכך שבני האדם השפיעו על העלייה המתועדת בטמפרטורות העולמיות מאז המהפכה התעשייתית. דו"ח הסינתזה וההערכה הראשון של תוכנית המדע לשינוי האקלים בארצות הברית שהובילה הממשלה תומך בגוף ההולך וגדל של העדויות לכך שהתחממות האטמוספרה, במיוחד ב-50 השנים האחרונות, מושפעת ישירות מפעילות אנושית.
עמדות ארגונים מדעיים לאומיים ובינלאומיים > הסכמה > מטאורולוגיה ואוקיינוגרפיה > האיגוד הבינלאומי לחקר הרביעון

ההצהרה בנושא שינוי האקלים שפרסם האיגוד הבינלאומי לחקר הרביעון (INQUA) (אנ') חוזרת על מסקנות ה-IPCC, וקוראת לכל המדינות לנקוט בפעולה מהירה בהתאם לעקרונות אמנת המסגרת של האו"ם:
כיום פעילויות אנושיות גורמות לריכוזי גזי חממה באטמוספרה – ביניהם פחמן דו-חמצני, מתאן, אוזון טרופוספרי ותחמוצת חנקן – לעלות הרבה מעל לרמות הפרה-תעשייתיות. [...] הגידול בגזי חממה גורם לעלייה בטמפרטורות. [...] ההבנה המדעית של שינוי האקלים כעת ברורה מספיק כדי להצדיק מדינות לנקוט פעולה מיידית. [...] צמצום הכמות של אותו פחמן הדו-חמצני שמגיע לאטמוספרה מהווה אתגר עצום, אך חייב להיות בראש סדר העדיפויות העולמי.
עמדות ארגונים מדעיים לאומיים ובינלאומיים > הסכמה > ביולוגיה ומדעי החיים

ארגוני מדעי החיים תיארו את הסכנות ששינויי האקלים מהווים עבור חיות הבר.
האגודה האמריקאית של וטרינרים לחיות בר
המכון האמריקאי למדעי הביולוגיה (אנ') – באוקטובר 2009, ראשי 18 אגודות וארגונים מדעיים בארצות הברית שלחו מכתב פתוח לסנאט של ארצות הברית המאשר מחדש את הקונצנזוס המדעי לפיו שינויי האקלים מתרחשים, ונגרמים בעיקר מפעילות אנושית. המכון האמריקאי למדעי הביולוגיה (AIBS) אימץ את המכתב כהצהרת העמדה הרשמית שלו. המכתב ממשיך ומזהיר מפני השפעות צפויות על ארצות הברית כגון עליית מפלס הים ועלייה באירועי מזג אוויר קיצוניים, מחסור במים, גלי חום, שריפות והפרעה למערכות ביולוגיות. בהמשך הוא קורא להפחתה דרמטית בפליטות גזי חממה.
החברה האמריקאית למיקרוביולוגיה
האגודה האוסטרלית לשונית האלמוגים
המכון לביולוגיה (אנ') (בריטניה)
אגודת היערנים האמריקאית (אנ') פרסמה שתי הצהרות עמדה הנוגעות לשינוי האקלים, בהן היא מצטטת את ה-IPCC ואת UNFCCC.
אגודת חיות הבר (אנ') (בינלאומית)
עמדות ארגונים מדעיים לאומיים ובינלאומיים > הסכמה > בריאות האדם

מספר ארגוני בריאות הזהירו מפני ההשפעות השליליות הרבות של ההתחממות הגלובלית בתחום הבריאות:
האקדמיה האמריקאית לרפואת ילדים
המכללה האמריקאית לרפואה מונעת (אנ')
האגודה הרפואית האמריקאית (אנ')
האגודה האמריקאית לבריאות הציבור
איגוד הרופאים האוסטרלי (אנ') (בשנת 2004 ובשנת 2008)
הפדרציה העולמית של ארגוני בריאות הציבור
ארגון הבריאות העולמי
כיום קיימת הסכמה גורפת שכדור הארץ מתחמם, עקב פליטות גזי חממה הנגרמות מפעילות אנושית. ברור גם שהמגמות הנוכחיות בשימוש באנרגיה, בהתפתחות ובגידול האוכלוסייה יובילו לשינויי אקלים מתמשכים – וחמורים יותר.
האקלים המשתנה ישפיע בהכרח על הדרישות הבסיסיות לשמירה על הבריאות: אוויר ומים נקיים, כמות מספקת של מזון ומחסה הולם. מדי שנה מתים כ-800,000 אנשים מסיבות המיוחסות לזיהום אוויר עירוני, 1.8 מיליון משלשולים כתוצאה מחוסר גישה למים נקיים, סניטציה והיגיינה לקויה, 3.5 מיליון מתת תזונה וכ-60,000 באסונות טבע. אקלים חם יותר ומשתנה יותר מאיים להוביל לרמות גבוהות יותר של מזהמי אוויר שונים, להגביר העברה של מחלות דרך מים מלוכלכים ודרך מזון מזוהם, לפגוע בייצור החקלאי בכמה מהמדינות הפחות מפותחות ולהגביר את הסכנות של מזגי אוויר קיצוניים.
עמדות ארגונים מדעיים לאומיים ובינלאומיים > הסכמה > ביטאון מדעני האטום ו"שעון יום הדין"

בשנת 1945, אלברט איינשטיין ומדענים אחרים שיצרו נשק אטומי ששימשו בהטלת פצצות האטום על הירושימה ונגסאקי הקימו את ביטאון מדעני האטום ויצרו את "שעון יום הדין". מטרת השעון היא למסור מידע על איומים על האנושות ועל כדור הארץ, וליצור מודעות ציבורית שתוביל לפתרונות. בהתחלה, שעון יום הדין התמקד בסכנות של מלחמה גרעינית, אבל במאה ה-21 הוא החל להתמודד עם נושאים אחרים כמו שינויי האקלים ודיסאינפורמציה באינטרנט.
ב-23 בינואר 2020 הארגון הזיז את שעון יום הדין ל-100 שניות לפני חצות, קרוב יותר מאי פעם. הוא הסביר שעשה זאת בגלל שלושה גורמים:
סכנה גוברת למלחמה גרעינית
סכנה גוברת משינויי האקלים
סכנה הולכת וגוברת מדיסאינפורמציה באינטרנט בנוגע לנושאים בנקודות 1 ו-2 ו"טכנולוגיות משבשות" אחרות.
הארגון שיבח את תנועת האקלים הצעירה וקרא לאזרחים ולממשלות לפעול כדי לנקוט בפעולה גדולה יותר כלפי שינויי האקלים.